text: [{"text_idx": "#000001", "text": "EB trokar seg ro\u0301liga upp a\u0301 stigatalvuna"}, {"text_idx": "#000002", "text": "Ta\u00f0 var ikki ein dystur, har tu\u0301 hugsa\u00f0i at EB var fy\u0301ra ma\u0301l betri. Men Ro\u0301 T. Andreasen var\u00f0veitti alla EB-ro\u0301 i\u0301 ma\u0301linum, og so var Ei\u00f0iss\u00f8ga skriva\u00f0 i\u0301 Va\u0301gi"}, {"text_idx": "#000003", "text": "Ta\u00f0 var hugaligt at si\u0301ggja b\u00e6\u00f0i VB og EB-leikarar taka felagsmynd i\u0301 ma\u0301linum a\u0301\u00f0renn SMS-deildardystin i\u0301millum li\u00f0ini b\u00e6\u00f0i i\u0301 Va\u0301gi. Go\u0301\u00f0ur i\u0301trottarandi a\u0301\u00f0renn ein dyst, i\u00f0 i\u0301 roynd ov veru hev\u00f0i sto\u0301ran ty\u0301dning, ho\u0301ast li\u00f0ini b\u00e6\u00f0i longu mugu a\u0301sanna, at ovara endasp\u00e6li\u00f0 ver\u00f0ur o\u0301gj\u00f8rligt i\u0301 a\u0301r."}, {"text_idx": "#000004", "text": "Men ivaleyst vo\u0301ru ho\u0301parnir sannf\u00f8rdir, um at ju\u0301st hesin dysturin, sum var fluttur til Va\u0301gs mikukv\u00f8ldi\u00f0, var sto\u0301ri m\u00f8guleikin at vinna s\u00e6r kappingara\u0301rsins fyrstu stig."}, {"text_idx": "#000005", "text": "Eg veit ikki hvussu no\u0301gv a\u0301r ta\u00f0 munnu vera si\u0301\u00f0ani hesi b\u00e6\u00f0i li\u00f0ini hittust seinast i\u0301 fremstu hondbo\u0301ltsdeildini \u2013 men eg minnist heldur ikki naka\u00f0 kappingara\u0301r hja\u0301 EB a\u0301\u00f0renn hetta."}, {"text_idx": "#000006", "text": "Hinvegin minnist eg VB sum eitt sto\u0301rveldi i\u0301 kvinnuhondbo\u0301lti allan mi\u0301n ungdo\u0301m. Nu\u0301 liggja t\u00e6r aftast i\u0301 deildini, eftir at ta\u00f0 eydna\u00f0ist EB vinna 26-22 og si\u0301ni fyrstu stig si\u0301\u00f0ani afturkomuna."}, {"text_idx": "#000008", "text": "Eg tosi ikki fyri allar hesar Hondbo\u0301ltsf\u00f8royar, men eg vil siga fyri meg, at eg skal vera tann fyrsti at fegnast um VB-stig ta\u0301 i\u00f0 tey koma. Og tey fara at koma, so hv\u00f8rt sum leikararnir stri\u0301\u00f0a seg i\u0301gj\u00f8gnum kappingara\u0301ri\u00f0. Nu\u0301 sny\u0301r ta\u00f0 seg um at taka hendan steinin og la\u00f0a si\u0301n egna var\u00f0a."}, {"text_idx": "#000009", "text": "Og ta\u00f0 var altso heldur ikki solei\u00f0is at VB ikki kundi vunni\u00f0 dystin i\u0301 kv\u00f8ld."}, {"text_idx": "#000010", "text": "Ta\u00f0 var ikki ein dystur, har tu\u0301 hugsa\u00f0i at EB var fy\u0301ra ma\u0301l betri. Ta\u00f0 leika\u00f0i i\u0301 roynd og veru javnt a\u0301, og dysturin var ikki avgj\u00f8rdur fyrr enn tveir minuttir fyri leiklok."}, {"text_idx": "#000011", "text": "EB hev\u00f0i fyrstu fer\u00f0 hug at sni\u0301kja seg framum, ta\u0301 i\u00f0 t\u00e6r komu a\u0301 odda 6-4 eitt gott korter inni i\u0301 dystinum, men so to\u0301k Guri\u00f0 VB-sakina i\u0301 egnar hendur eina l\u00f8tu, ta\u0301 i\u00f0 hon mest sum leyp a\u0301 heilt afturi av egnari ha\u0301lvu - og so fo\u0301ru vi\u00f0leikararnar vi\u00f0. VB var omana\u0301 hesa l\u00f8tuna og fo\u0301r framum 9-7."}, {"text_idx": "#000013", "text": "Dystarmyndin gj\u00f8rdist upp aftur grei\u00f0ari i\u0301 seinna ha\u0301lvleiki \u2013 og nu\u0301 fo\u0301ru nervar eisini at koma inn i\u0301 sp\u00e6li\u00f0."}, {"text_idx": "#000014", "text": "Eg hugsa\u00f0i at spenta st\u00f8\u00f0an kundi gagna VB betri \u2013 Har summir leikarar hava roynt hetta o\u0301teljandi fer\u00f0ir."}, {"text_idx": "#000015", "text": "Men VB brendi ov illa hetta kv\u00f8ldi\u00f0, og dysturin mundi n\u00e6stan vera avgj\u00f8rdur, ta\u0301 i\u00f0 EB \u00f8kti upp i\u0301 fy\u0301ra ma\u0301l a\u0301 muni ta\u0301 i\u00f0 einir 14 minuttir vo\u0301ru eftir."}, {"text_idx": "#000016", "text": "Men i\u0301 roynd og veru hev\u00f0i VB allar m\u00f8guleikar at koppa dystinum aftur til si\u0301n."}, {"text_idx": "#000017", "text": "Britt W\u00f8ldike i\u0301 VB-ma\u0301linum bjarga\u00f0i fitt av bo\u0301ltum, og heimali\u00f0i\u00f0 stri\u0301ddist fyri hv\u00f8rjum bo\u0301lti \u2013 og fanga\u00f0i no\u0301gvar eisini."}, {"text_idx": "#000018", "text": "Og ta\u0301 i\u00f0 bo\u0301lturin var fanga\u00f0ur, dugdu t\u00e6r aloftast at senda hann skilagott fram."}, {"text_idx": "#000019", "text": "Hetta gav ovmiki\u00f0 av m\u00f8guleikum at minka um munin, men vi\u00f0 einari sto\u0301rbjarging fyri og a\u00f0rari eftir, syrgdi Ro\u0301 T. Andreasen fyri, at EB vann fyrsta sigurin i\u0301 mannaminni (i\u0301 mi\u0301num minni i\u0301 \u00f8llum f\u00f8rum)."}, {"text_idx": "#000020", "text": "Og so kundu a\u0301leypararnir pynta naka\u00f0 um sigurin eisini, so at hann enda\u00f0i 26-22 til EB. Og Hondbo\u0301ltsf\u00f8royar fo\u0301r at ynskja teimum til lukku - og ta\u00f0 gera vit eisini."}, {"text_idx": "#000021", "text": "Til lukku vi\u00f0 fyrsta trokinum fram a\u0301 stigatalvuna!"}, {"text_idx": "#000023", "text": "Eg royni ofta at i\u0301mynda m\u00e6r hvussu ma\u0301lverjar hugsa (Men ta\u00f0 dugi eg onganti\u0301\u00f0). Fleiri av bjargingunum fingu i\u0301 \u00f8llum f\u00f8rum meg at hugsa, at hetta var dystaravger\u00f0in \u2013 men so var ikki. So ma\u0301tti hon bara gera ta\u00f0 umaftur \u2013 og ta\u00f0 megna\u00f0i hon vi\u00f0 li\u0301t."}, {"text_idx": "#000025", "text": "Hugsi ta\u00f0 var javnari i\u0301millum u\u0301tileikararnar a\u0301 ba\u0301\u00f0um li\u00f0um."}, {"text_idx": "#000026", "text": "Hja\u0301 EB l\u00f8gdust serliga til merkis Sarita Petersen og Lea Lisberg, sum vo\u0301ru sera a\u0301gangandi i\u0301mo\u0301ti VB-verjuni. VB royndi eisini eina mansverju av Leu Lisberg, og ta\u00f0 gav eisini VB m\u00f8guleikan at koma inn i\u0301 dystin."}, {"text_idx": "#000029", "text": "Hja\u0301 VB gj\u00f8rdi Britt W\u00f8ldike si\u0301tt i\u0301 ma\u0301linum, og nakrar l\u00f8tur i\u0301 dystinum, var dysturin bert i\u0301millum ma\u0301lverjarnar."}, {"text_idx": "#000030", "text": "Guri\u00f0 K. Augustinussen er oftast evnari\u0301kasti leikarin a\u0301 v\u00f8llinum, og hon syrgdi fyri flestu go\u0301\u00f0u VB-l\u00f8tunum. EB fo\u0301r eisini u\u0301t at mansverja VB-i\u0301myndina."}, {"text_idx": "#000031", "text": "Hesa l\u00f8tuna to\u0301k Ba\u0301ra K. Mortensen so yvir. Hon fo\u0301r av strikuni og u\u0301t a\u0301 mi\u00f0juna, har hon fleiri fer\u00f0ir vann si\u0301nar tvi\u0301dystir og slapp i\u0301gj\u00f8gnum."}, {"text_idx": "#000032", "text": "(Eg stroymdi dystin a\u0301 telduni heima, so fyrivarni skal takast fyri, at ta\u00f0 er skjo\u0301tt at fara skeivur av hv\u00f8r leikari er hv\u00f8r) Sigi\u00f0 endiliga fra\u0301, um tit varnast eitthv\u00f8rt mistak."}]